Usuqalile Umbukiso weZim Expo eChicago
Usuqalile umbukiso weZim Expo eChicago kwele Melika ozagqitshwa ngeSonto.
ILLINOS — Abadabuka kwele Zimbabwe sebethe gwaqa eChicago eMelika kumbukiso walonyaka weZim Expo. Omunye wabaqondisi bombukiso lo, uNkosazana Sukoluhle Ncube, uthi izisebenzi zesigodlo seZimbabwe kwele Melika yizo ezisungule umbukiso lo ngokunika abangelamaphepha okuzalwa kanye lawokuhambisa endaweni ezitshiyeneyo amapassports lakho konke abakufunayo. ​ "Esikwenza kakhulu ngoLwesihlanu yikwamukela abantu ngoba njengoba kulabanye abantu abasemisebenzini yabo. Siyamukela abantu sibashengise lapho abafisa ukuhamba khona. Silabantu abavela kuEmbassy. Yikho esikwenza kakhulu ngoLwesihlanu ... Abafuna ukuthi bathole amapassports abo. Siyabe singafuni ukuthi bakhuthwe ngezinye izinto. "Sikhuluma khathesi bayanika abantu amaphepha atshiyeneyo enjengama passorts. Kulabanye abalama passports angasasetshenziswa labanye njalo abawalahlayo. Ngakho-ke abantu bathola uncedo olumangalisayo." Uthe kuzakuba lomhlangano wabosomabhizimusi kusihlwa ngoLwesihlanu kulandelwe ngabatshaya umculo abazangena kumncintiswano owe 'Clash of the DJs'. Kukhangelelwe ukuthi ngoMgqibelo kuzakwenziwa umncintiswano wamantombazana owe Miss Zimbabwe USA. UMaNcube uthi oqobe kulo umncintiswano uzangena kumncintiswano omkhulu oweMiss Zimbabwe. Kuzaba lombukiso wempahla kanye lokunye okunenginengi okuzalandelwa yimidlalo yokuzilibazisa ngeSonto okuzadlalwa khona inguqu.